Lasosyasyon dimoun avek difikilte pour tande-Bann manm i met pare pour Festival Kreol\nAvek en progranm aktivite tre sarze, manm sa lasosyasyon pa’n annan ase letan pour prepar bann lenz ek akseswar pour kapab pran par dan sa festival me kantmenm sa zot pe partisip avek lavant bann diferan kari lokal e osi bann pti manzay prepare lokalman.\nSa bann pla kari pou akonpannyen avek tyapati ki manm sa lasosyasyon pou vann pandan lafwar lakwizin Kreol ki Senpa pou organize pour en semenn antye pandan Festival Kreol.\nPour fer ki manm sa lasosyasyon zot byen prepar zot pour zot partisip dan sa aktivite, zot in resaman swiv en formasyon donnen par en gran chef Sid Afriken ki spesyaliz dan lakwizin Endyen e ki aktyelman dan pei an vakans.\nManmzel Jenny Antonio i en gran zanmi bann manm lasosyasyon pour dimoun avek difikilte pour tande isi e in ed zot pour prepar sirtou tyapati e osi kari.\nResponsab sa lasosyasyon, Anita Gardner, i dir ki manmzel Antonio i en tre bon zanmi e se li ki pran ansarz bann manm lasosyasyon a sak fwa ki zot bezwen asiste kek formasyon oubyen fonksyon Sid Afrik.\nMadanm Gardner i dir ki bann manm in byen akeir bann teknik ki manmzel Antonio in pas avek zot e zot pe espere pour demontre tousala pandan Festival Kreol byento e tou dimoun i ganny envite pour vin degiste sa bann bon pla.


En group madanm ek zenn fiy i konplet zot formasyon dan en varyete kour ofer par Waso -Seychelles Nation\nEn group madanm ek zenn fiy i konplet zot formasyon dan en varyete kour ofer par Waso |26 November 2020\nBann partisipan dan en portre souvenir avek envite apre ki zot ti’n resevwar zot sertifika\nAnviron en trantenn madanm ki’n aprann ouswa ki’n devlop e perfeksyonn zot talan ki zot ti deza annan e bann ki’n aprann en nouvo skil dan diferan domenn parey koud, lapatisri, fer fler avek leba e osi laranzman fler atraver bann formasyon donnen par lorganizasyon fanm an aksyon e solidarite (Waso), in termin zot kour e resevwar zot sertifika.\nSa ti dan en pti seremoni ki Waso ti organize semenn pase kot lasal Platform Sosyete Sivil (Ceps) Orion Mall. Ti annan serten sa bann madanm ki pa ti prezan.\nKordinatris sa bann progranm e osi responsab Waso, Madanm Rose-Mary Elizabeth, ti dir letan i ti pe adres sa group madanm ek zenn fiy avan ki zot ti ganny prezante avek zot sertifika ki zot in swiv sa bann kour formasyon ant 1-an a 15 mwan.\n“Sa bann konnesans ki zot in gannyen pou permet zot devlop plis e menm konmans en pti biznes. Enn bann lobzektif Waso se pour donn otan konnesans dimoun pour devlop zot talan avek plis lanfaz lo bann madanm,” Madanm Elizabeth ti dir.\nMadanm Elizabeth ti fer remarke ki bann madanm ek zenn fiy zot annan bokou potansyel e i nou devwar pour fer sir ki nou devlop sa bann potansyel o maksimonm.\nI dir sa group madanm ek zenn fiy in montre lentere depi premye zour ki zot in zwenn sa bann diferan progranm e zot in tre konsistan e disiplinen ziska lafen.\n“Sa i montre ki zot ti vreman konnen ki zot anvi e zot in pran zot formasyon tre o serye e sa lannen in osi annan en gran logmantasyon dan demann pour anrezistre pour bann formasyon sirtou dan kour pour patisri e in annan menm serten partisipan ki’n anvoy zot partisipasyon pour lannen prosenn,” Madanm Elizabeth in fer resorti.\nFodre dir ki Waso i ganny sipor finansyel avek gouvernman pour li soutenir son bann progranm ki konplemant zefor nasyonal dan domenn sosyo-ekonomik pour redwir lapovrete sirtou parmi bann madanm.\nLo son kote sef egzekitif Ceps, Michel Pierre, in felisit Waso pour son langazman o kour tou sa bann lannen ki’n pase pour kontinyen donn formasyon bann madanm ek zenn fiy dan plizyer domenn pour asire zot devlop zot talan e vin endepandan e pour menm kapab konmans zot prop pti biznes.\nI ti fer remarke ki Waso ti etabli an 2008 avek reform ekonomik e i ankor touzour relevan e angaze dan bann progranm ki i ofer.\nI’n asir sa lorganizasyon ki Ceps pou reste angaze pour siport son bann progranm ek lezot linisyativ ki i vin avek pour kontinyen donn skil bann madanm ek zenn fiy.\nJude Fred, tyermenn Ceps, ti osi felisit Waso e sa group madanm ek zenn fiy e demann zot pour met sa ki zot in aprann o servis zot fanmir e osi zot kominote.\nI’n osi demann Waso pour met valer azoute lo bann prodwi ki sa bann madanm i fer pour asire ki zot ganny byen apresye lo nivo nasyonal e menm pli lwen.\nLindy Cupidon, en reprezantan Lazans Lantrepriz Sesel (Esa) ki enn bann partener kle avek ki Waso i kolabore kot i konsern bann diferan formasyon ki i ofer, i dir Waso in kontribye enormeman dan formasyon bann madanm e osi ranforsi zot kapasite pour fer zot vin endepandan e tir zot dan lapovrete. Li osi in asir Waso sipor kontinyel Esa.\nLetan i ti pran laparol Tahiri Laurencine, ki’n swiv en kour dan patisri, ti remersye Waso ek tou son bann enstrikter pour donn zot sa loportinite pour devlop zot talan e osi aprann bann nouvo skil.\nI ti dir ki li ek son bann koleg zot in vreman aprann bokou keksoz e aprezan i kapab fer son dipen limenm, en keksoz ki i dir son bann zanfan zot pli apresye akoz i pli fre ki bann ki aste dan magazen.\n“Apard dipen mon’n osi aprann fer burgers, meatballs…e Sesel nou annan bokou pwason ki nou kapab servi pour fer bokou lezot keksoz ankor,” Madanm Laurencine ti dir.\nFodre dir ki bokou parmi sa bann madanm zot dir zot pe konsider lans zot dan en pti biznes.\nMadanm Elizabeth pe adres lodyans pandan seremoni prezantasyon sertifika


Bidze 2013-Plis sipor pour pti biznes, sekter lagrikiltir ek lapes\nMinis pour Finans, Komers ek Lendistri Pierre Laporte ti fer sa lanons ler i ti pronons bidze pour lannen prosenn dan Lasanble Nasyonal Mardi.\nMinis Laporte in osi anonse ki gouvernman pou donn plis sipor fermye ek peser pour ankouraz plis devlopman dan sekter lapes ek lagrikiltir.\nAn sa ki konsern sipor pour bann pti biznes, Minis Laporte i dir ki pandan sa lannen gouvernman in donn zot bokou lasistans e an 2013 sa pou kontinyen.\n«Nou pou elev stati Small Business Financing Agency (SBFA) ki’n ranplas Concessionary Credit Agency (CCA), ki an se moman i en divizyon Minister Finans, Komers ek Lenvestisman, pour vin en lazans pour mikro-finans ki pou fonksyonn endepandaman anba son prop lalwa e son prop ladministrasyon e kriter pour son bann lòn.\nMinis Laporte i dir gouvernman pou osi ogmant alokasyon bidze pour sa lazans sorti 20 milyon roupi pour vin 30 milyon roupi.\n«Pour konplemant sa, Nouvobanq ek Seychelles Savings Bank pour sakenn kontribye 5 milyon roupi ver finansman SBFA atraver en lòn konsesyonnel.\nSa i vedir ki finansman ki pou disponib pour pti e mwayenn antrepriz pou double lannen prosenn,» minis ti dir.\nMinis Laporte ti osi eksplike ki limit lòn ki pou ganny donnen par SBFA pou double sorti 150,000 roupi pour vin 300,000 roupi.\n«An retour, nou ekspekte ki bann pti biznes zot vin pli profesyonnel, pli responsab e repey zot lòn atan pour evit risk prose legal e koleksyon det par lazans,» Minis Laporte ti dir.\nI ti osi azoute ki SENPA pou ganny demande pour donn plis lasistans bann antreprener dan domenn devlopman biznes, marketing, kontabilite ek lezot pour ogmant sans ki sa bann pti biznes ki fek lanse zot reisi.\nPour sekter lagrikiltir ek lapes, minis i dir gouvernman in obzerv plis viger ek determinasyon par Minister Resours Natirel ek Lendistri pour ogmant sipor pour sa sekter e i pou mentenir sa lelan an 2013.\nMinis ti fer resorti ki plan nasyonal pour lenvestisman dan sekter agrikol pou ganny finalize dan trwazyenm trimes 2013.\n«A sa dat nou ekspekte ki en parti finansman sorti kot enn nou bann partener enternasyonal pou’n disponib,» minis ti dir.\nI ti fer remarke ki en gran nonm fermye in ganny asiste an 2012 avek resours finansyel anba Livestock Trust Fund e lannen prosenn manda sa fon pou ganny revwar pour asire ki i reflekte bann nouvo defi ki kominote fermye pe fer fas avek ozordi.\n«Nou pou transfer zesyon Agricultural Development Fund (ADF) pour met li avek DBS e ogmant limit lòn ki ganny donnen anba sa fon,» Minis Laporte ti dir.\n«Pour soutenir prodiksyon bann fermye, Minister Resours Natirel ek Lendistri pou kontinyen travay tre pros avek bann biznes tel ki dan sekter touris, pour ankouraz zot pour aste plis prodwi lokal parey lavyann, dizef, fri ek legim,» Minis Laporte ti azoute.\nKonsernan sekter lapes, Minis Laporte i dir travay in komanse pour konstrir en lasose 120 met longer lo Ile du Port ki pou kout anviron 54 milyon roupi e ki ekspekte konplete an Septanm 2013.\n«Sa i en devlopman enportan pour Sesel dan son laspirasyon pour mentenir son repitasyon konman por tonye pli enportan dan Was Losean Endyen,» i ti dir.\nFodre dir ki later in fini ganny demarke lo Ile du Port pour reparasyon lasenn, stokaz disel ek lezot lozistik ki neseser pour loperasyon bann bato endistriyel.\nAntretan travay konstriksyon in deza komanse Providence lo bann fasilite pour aktivite transformasyon pwason.\nPour Bel Ombre, Minis Laporte i dir tou lenfrastriktir i devret an plas avan lafen 2013. Sa pou osi enkli fasilite pour transformasyon pwason ensi ki stor pour bann materyo pour peser, ki pou kout anviron 1.2 milyon Ero.\nI dir ki Linyon Eropeen in finans proze lapes pour en valer 8.5 milyon Ero dan konteks parternarya Lagreman Lapes 2012. Ankor 5.6 milyon Ero in ganny prevwar dan bize 2013.\n«An 2013, priorite pou al ver amelyorasyon bann fasilite dan distrik, enkli konstriksyon bazar, stor materyo lapes, e amelyorasyon bann fasilite pour debarke ek stokaz, amelyorasyon lapas, e lenstalasyon ensi ki reparasyon ek servis lekipman navigasyon,» Minis Laporte ti azoute.


En sispe i ganny rimann dan lanmor Silvana Jeanne -Seychelles Nation\nLapolis in raporte ki lanmor Silvana Jeanne, sa madanm aze 53-an ki son lekor ti ganny dekouver dan en pti larivyer deor lakour kot i reste St Joseph dan distrik Grand Anse Praslin, Mardi granmaten, pe ganny trete konman en mert.\nSa zonm, son partener ki ti ganny arete Mardi swivan rapor sa lensidan trazik, ti yer bomaten ganny rimann konman sispe dan sa ka par en ziz Lakour Siprenm.\nSa sispe pou aprezan repas ankor devan Lakour Siprenm le 18 Out. Lanket antretan i kontinyen dan sa ka.\nEn peser in raporte manke lo lanmer\nLapolis in ganny enformen ki Ronny Meme aze 37-an e ki reste La Retraite, kaptenn lo en bato lapes anrezistre lo non Marliz 806, i manke lo sa bato ki abor ti annan 3 zot peser ‒ limenm Ronny, en lot zonm e en peser madanm.\nSete madanm proprieter sa bato ki’n enform lapolis lo sa lensidan atraver sant komann lapolis ver 1er granmaten yer, Merkredi. Dapre madanm sa proprieter bato, sete sa peser madanm ki’n raport sa lensidan avek son msye ver 00:50 Merkredi bomaten.\nTouzour dapre rapor, sa bato konzele 50 pye longer ti’n kit ater ver 2er30 a 3er apremidi Mardi pour al lapes kot normalman zot fer 8 a 10 zour avan retourn ater. Swivan sa rapor Gard Lakot Sesel ti ganny enformen e deplwaye pour lasistans e loperasyon resers pour retrouv Ronny i ankor pe fer dan zanmerant kot lensidan in raporte kapab arive.\nLanket in konmanse pour etablir sirkonstans sa lensidan.


Lasanble in aprouv lamannman dan lalwa lo benefis pour ansyen prezidan\nSerten lamannman ki ti’n propoze dan lalwa lo benefis pour ansyen prezidan (Presidential Emolument) pour konsiderasyon Lasanble in ganny reamande avan ki bann manm ti vot anfaver dan zot sesyon travay yer.\nTi Vis-Prezidan Vincent Meriton ki ti anmenn sa bann propozisyon pour lamannman devan Lasanble e sa ti enkli;\n- Ki Leta i met a dispozisyon bann ansyen prezidan resours enkli finansman ek sipor administrativ pour ki i annan en lofis pour kapab desarz fonksyon ki pei i demann zot.\n- Sa prezidan pou ganny asiste avek trwa staf - en asistan personnel, en sekreter prive ek en asistan dan lofis.\n- Apard travayer lofis Leta pou met a son dispozisyon sekirite ki Prezidan ava determin lo kantite osi byen ki 2 transpor ek 2 drayver.\n-Zot pou osi benefisye avek bennzin, lasirans transpor ek patant e Leta pou osi pran responsabilite pour finans e organiz lanterman ansyen prezidan.\nVP i dir ki gouvernman pe deza pey tou sa bann depans me ki swivan bann diskisyon ki’n annan zot in dakor pour met tousala dan en lankadreman legal pour plis transparans ek bonn gouvernans.\nApre lanmor en ansyen prezidan, dapre lamannman ki pe propoze Leta pou pey son vev en pansyon ki 75% sa pansyon ki sa ansyen prezidan ti pe gannyen avan son lanmor. Me sa pansyon pou koupe si sa vev i deside remarye.\nDan son prezantasyon lo sa bann lamannman, Vis-Prezidan Meriton ti eksplike ki sa bann benefis i an siny rekonnesans devosyon sa bann ansyen prezidan e pour asire ki zot kontinyen deservi lentere Sesel lo lasenn lokal ek enternasyonal, i rezonnab ki sa bann dimoun i ganny rekonpanse ler zot kit lofis e apre.\nI ti fer kler ki Sesel pa le sel pei ki pran swen avek son ansyen prezidan me ki sa i en pratik enternasyonal e en mezir fondamantal pour asir en nivo dignite pour nou bann ansyen prezidan.\nI ti fer resorti ki prezidan i annan devwar ek responsabilite pour servi lepep, asir son prosperite, diriz masin gouvernman pour mentenir lord ek lape, promouvwar progre ek properite e permet tou sitwayen viv dan lape e dan larmoni.\nDan konteks Sesel kot sef gouvernman i osi sef deta, prezidan i osi ranpli rol Komandan an Sef Lafors Defans, i pran anmen responsabilite pour batir limaz Sesel lo lasenn enternasyonal e i azir 24 lo 24 e 7 lo 7 dan lentere nasyon Seselwa.\nTou bann manm parti mazoriter LDS ti koz kont sa bann lamannman. Zot tou zot ti fer resorti ki bann ansyen prezidan zot benefisye bokou avek en gro saler ek lezot benefis ki zot gannyen tandis ki pep Seselwa li i pa ganny gran keksoz apard son saler ek son pansyon.\nZot ti fer resorti ki pei napa larzan pour konmans sa taks progresiv an Zanvye parey zot ti’n demande alor zot pa vwar li zis ki bann ansyen prezidan ki deza annan bokou larzan ek biznes e pe zouir en lavi dan lopilans pou ganny ankor gro benefis peye par lasyer lepep Seselwa.\nMe kantmenm sa bann manm parey Msye Bernard Georges, Ahmed Afif ek serten lezot ti rekonnet ki i annan bokou bon keksoz ki zot in fer pour anmenn Sesel kot I ete me menm sa zot pa krwar ki i zis pour donn zot ankor plis benefis akoz zot deza annan larzan.\nLo kote zot vev zot ti fer resorti atraver bann largiman for ki pep Seselwa ki pe trimouse pour fer de bout zwenn pa pou kapab pey sa bann fre.\nLo zot kote bann manm parti Lepep ki ti koze ti met lanfaz lo nesesite pour rekonnet travay dir, sakrifis ek devosyon sa bann ansyen prezidan pour anmenn nou pei kot i ete e ki nou dwa zot respe ek en lavi kot zot viv dan dignite.\nApre bokou deba manm parti Lepep Bazil Hoareau osi byen ki tyermenn Bills Committee dan Lasanble Msye Bernard Georges apre konsiltasyon avek bann lezot manm ti met devan serten lezot lamannman ki zot ti’n dakor lo la pour fer ki sa bann propozisyon orizinal pa ganny rezete konpletman me plito reaziste kot serten bann propozisyon ti ganny rezete.\nBann lamannman ti ki pansyon avek gratwite lo pansyon i reste, alokasyon pour biro ek staf i ganny rezete, zot sekirite se minis konsernen ek komisyonner lapolis ki pou asire e zot pou ganny zis en loto ek drayver olye 2 e pansyon pour zot vev in osi ganny rezete.\nApre sa bann lamannman lo lamannman orizinal ki ti’n propoze Lasanble ti vot anfaver sa prozedlwa.


Minis Larue i kontiny son vizit familyarizasyon\nNouvo minis pour Lazenes, Spor ek Kiltir, Mitcy Larue, in sa semenn kontiny son vizit familyarizasyon kot de lenstitisyon ki tonm anba son portfolyo.\nSa ti kot Fondasyon Leritaz Nasyonal (SHF) ki baze Val Des Près, Au Cap e kot Lazans pour Lendistri Kreativ ek Lenvennman Nasyonal (Cinea) ki baze kot Sant Kiltirel Enternasyonal Sesel (ICCS), Victoria.\nBi son vizit ti pour li konn plis lo sa de antite, zot fonksyon, zot leta e osi zwenn bann travayer e enterakte avek zot lo zot travay ki zot fer e osi zot bann konsern ki zot annan.\nFer Val Des Près vin en vilaz ki vivan e renovasyon lo tou le de landrwa i bann keksoz ki minis in konstate e pou al travay for lo la.\nAkonpannyen par son sekreter prensipal (PS) pour kiltir, Cecile Kalebi, Minis Larue ti ganny akeir kot SHF, ki baze dan Grann Kaz Vilaz Artizanal, par nouvo sef egzekitif sa fondasyon, Benjamine Rose ek lezot manm sa fondasyon.\nSa ansyen Grann Kaz avek son larsitektir kreol ek son zalantour i en moniman nasyonal.\nApar son salon, lasal a manze, eksetera, sa lakaz i osi abrit serten biro sa fondasyon.\nI annan 24 travayer ki travay pour sa fondasyon.\nVizit ti konmans dan Grann Kaz menm, kot sef egzekitif Rose ti anmenn Minis Larue ek son delegasyon fer en letour dan lakaz antye pour vwar enpe leta ki sa lakaz i ladan e anmenmtan diskit enpe lo kwa ki kapab ganny fer pour mentenir li dan en bon leta.\nZot ti osi diskit lo bann keksoz ansyen e tipikman kreol ki kapab ganny azoute dan sa lakaz pour rann li pli akeyant konman en Grann Kaz kreol kot i a kapab atir latansyon bann viziter ki vizit sa landrwa.\nE sa ti tonm byen akoz an sortan dan Grann Kaz, delegasyon ti al vizit en lot pti lakaz tradisyonnel kreol par deryer, kot en group dis madanm trwazyenm-az sorti dan diferan distrik ti a pe fer bann travay artizanal ansyent epok tel ki kwen tapi, paye, pwenn mark, travay krose, eksetera. Zot bann travay tre rafinen ti byen ganny apresye par sa delegasyon kot Minis Larue ti menm demann zot pour travay ansanm avek SHF pour ki zot a kapab ede anbelir Grann Kaz e fer li vin sa lakaz kreol ek bann keksoz tipikman kreol akoz se zot ki’n viv dan sa lepok e se zot ki konn bann zartifay kreol lontan ki ti annan dan ban lakaz lontan.\nSa group madanm, ki zwenn tou le Zedi pour reviv enpe bann letan lepase antre zot, ti byen akeir sa propozisyon.\nApre sa, vizit ti kontinyen dan 11 parmi sa 15 kyos ki ti operasyonnel Zedi. Bann kyos i enkli bann ki fer zot travay lanmenm e lezot ki anmenn keksoz pour vann. Bann keksoz ki ou kapab trouve dan sa bann kyos i lenz, sak, kolye, brasle, bann diferan souvenir fer avek savon, kafoul koko, dibwa, laranzman fler sek, maket bato, lapentir, parmi plizyer lezot ankor.\nSerten i osi vann keksoz ki enporte ki pa tro tonm byen avek bi sa vilaz.\nMe avek tousala, serten i vwar zot dan difikilte pour vann akoz zot krwar ki sa landrwa i mank vizibilite parmi touris ek popilasyon an zeneral. Me ki mannyer pour atir viziter…\n«Enpe letan avan ti annan en bonpe kliyan, konmela kliyan i rar. I mank enpe promosyon kot sa vilaz i ganny rekonnet e osi enpe lavi, enpe aktivite kot i kapab atrakte kliyan,» propriyeter ‘Noular Sesel’, Colbert Nourrice, ti fer resorti.\n«Napa ase aktivite. Bann kliyan i vin parler. Zot zis ‘pop in’ e dir ‘bye bye’. Mon pa konnen si napa ase varyete akoz ler ou gete nou tou nou vann preski menm zafer. Me petet si ti fer promot sa vilaz limenm li, petet ti ava annan plis kliyan ki vin sa landrwa,» Merina Hardy, propriyeter Footstep Souvenir ti fer resorti.\nPour apir konsern bann propriyeter, Minis Larue ti dir ki i ti a kontan vwar Vilaz Val Des Près vin enn ki vivan, kot ou annan keksoz vivan toulezour, kot bann pti kyos i devret annan bann artizan pe fer sa bann keksoz la.\n«Koumsa bann kliyantel ki vini i kapab vwar ki zot pe kree e kekfwa zot ava annan sa lanvi pour aste,» Minis Larue ti fer remarke.\nI ti azoute ki i annan en gro travay pour fer tel ki renovasyon Grann Kaz, bann kyos e osi diskit avek bann artizan lo meyer fason pour zer sa landrwa e promot li e fer li vin en vilaz kreol.\nRenovasyon ek serten agrandisman lo serten striktir dan sa landrwa pou ganny fer byento.\nMinis Larue ek PS Kalebi ti termin zot vizit kot Cinea, kot zot ti ganny anmennen dan tou bann departman ki tonm anba sa lazans.\nVi ki ti ler dezennen e laplipar travayer ti’n al manze, enkli sa bann ki’n al La Digue dan kad lorganizasyon Lafet 15 Out, minis ti ganny sans zwenn enn de prezan e kontiny vizit dan ICCS an premye swivi dan lezot landrwa tel ki dan restoran Sea Front, dan ‘laundry’, kot bann sistenm klimatizer, kabin teknik, stor, parmi lezot. Vizit ti ganny dirize par sef egzekitif Cinea Galen Bresson asiste par son depite Gustave Decommarmond.\n«Nou vizyon se pour nou ankadre nou bann artis profesyonnel e anmenm zot bokou pli lwen. I pou kout bokou larzan, me nou bezwen fer li dan en fason ansanm avek bann artis. En kantite artis nou annan, o nivo lar, o nivo ladans, o nivo tou. Nou pa kapab promot zis en bann. Nou bezwen promot tou diferan artis e get zot nivo apre sey anmenn zot pli lwen,» Minis Larue ti dir.\nMe Msye Bresson ti fer remarke ki konstrent bidzeter pe fer li difisil pour konplet zot bann target pour sa manda 2017.\n«Sa batiman kot nou ete (ICCS) i demann bokou reparasyon lo oditoryonm prensipal limenm ensi ki dan bann lezot landrwa, si nou anvi met li lo sa nivo konparab a bann sant aletranze, e osi kou elektrisite i bokou,» i ti fer remarke.\nI ti swete ki bann ki aprouv bidze a konpran enpe zot sitiasyon ler zot demande vi ki i pou osi kout bokou pour promot artis aletranze me ki son rannman pou bon pour lekonomi Sesel.\nCinea i anploy en senkantenn travayer.\nBann portre ki akonpanny lartik i montre minis ek son delegasyon pandan zot vizit.


En zonm 39 an I ganny dekouver pann Anse Dejeuner.\nEn zonm 39 an ki reste Anse Dejeuner in ganny trouve mor, prezimen pann ver 1er ozordi apremidi Anse Dejeuner enpe dan montanny anviron 200 a 300 met zistans avek lakaz son manman.\nDapre son manman, son garson tin kit lakaz depi dimans apremidi e lapel par lapolis pou li etablir kontak avek son fanmiy tin fer yer swar swivan rapor son labsans fer kordgard Anse Aux Pins yer 4:45 apremidi.\nLapolis pe fer lanket dan sa ka atandan rezilta letopsi pou determin ekzat lakoz son lanmor.\nAn relasyon avek tel lensidan lanmor, lapolis I dir ki rezilta letopsi fer lo lekor sa msye 56 an Providenec semenn pase ti konsistan avek ler en dimoun in pann.\nFinalman, I annan sa zonm franse kin ganny sarze resaman pou mert kin repas ankour ozordi. Lakour in ordonnen ki I reste lo rimann. Sa I dan ka sa madanm franse 32 an lo Ste Anne ki rezilta letopsi ti montre ki I pa tin pann me plito ganny trangle.\nZironmon vole Takamaka I en risk pou lasante.\nNOTIS SORTI KOT LAPOLIS\nEn zonm 52 an I ganny trouve mor kot I ti pe travay e reste Grand Anse Praslin.\nKominike: En zonm franse ki ti lo vakans i ganny sarze pou lanmor son partener.


Artis lokal i koste pour egzibit zot travay\nSa legzibisyon pe deroul kot Kaz Zannannan lo lari Larevolisyon.\nApepre 25 artis in kontribye bann travay lapentir diferan stil ek grander, tel ki realis, abstre e kontanporen, e osi byen bann trwa dimansyon ki enkli bann travay resiklaz fer avek diferan kalite materyo de baz tel ki metal.\nEnvite ek viziter pe admir bann tablo dan legzibisyon\nSa legzibisyon sa lannen, ki’n ganny organize par Konsey Nasyonal pour Lar, in vwar partisipasyon plis artis lokal ki bann lannen oparavan e vi ki ti napa en tenm spesifik, bann artis ti lib pour pran par avek nenport kalite tablo ki zot ti’n gany enspire pour kree.\nParmi bann artis ki’n kontribye dan sa legzibisyon i Egbert Marday, Bernard Pool, Christine Chetty, Robert Alexis, James August, Nigel Henri, Donatien Freminot, Allen Ernesta, Sheila Markham, Colbert Nourrice, George Boniface, Jude Ally e plizyer lezot ankor.\nSeremoni pour ofisyelman ouver sa legzibisyon ti deroul Lendi apremidi dan prezans Minis pour Devlopman Sosyal ek Kiltir Bernard Shamlaye, sekreter prensipal pour kiltir Raymonde Onezime, en gran nonm artis lokal ek lezot envite.\nDan son ladres, Manmzel Noellie Alexander, ki diriz bord Konsey Nasyonal pour Lar, ti dir i fer dezyenm lannen konsekitiv ki bann artis lokal i zwenn pour mont en tel legzibisyon.\n«Sa fizyon stil ek konnesans bann artis i donn sa aktivite en dimansyon tre divers e osi tre enteresan,» i ti dir.\n«Bann travay dan sa legzibisyon i donn valer nou kiltir Kreol e bokou sa bann tablo i montre en levantay tipik nou bann zil, kot bann kouler, santiman ek lanbyans nou nasyon in tre byen ganny kaptire.»\nManmzel Alexander ti azoute ki Festival Kreol i pa zis en platform pour manifestasyon nou lidantite kiltirel, me osi en loportinite pour bann artis eksprim zot e donn valer zot bann travay.\nSa levennman ti osi servi pour lans sit wèb Konsey Nasyonal pour Lar, ki ofer bann viziter plizyer kalite lenformasyon, tel ki lo bann artis ki’n anrezistre avek sa konsey, zot travay, bann aktivite ek nouvo devlopman, e osi bann diferan fason pour fer kontak avek sa konsey.\nSa legzibisyon pou reste ouver kot Kaz Zannannan ziska Sanmdi le 5 Novanm.


Plan i anmars pour devlop bann sit istorik ek tourizm kiltirel\nI osi dan plan sa minister pour fer en kontribisyon enportan dan redevlopman lavil atraver propozisyon pour devlop tourizm kiltirel dan Victoria e osi fer La Bastille vin en vilaz kiltirel ki ava ofer viziter e Seselwa bokou plis an term resers.\nSe Minis pour Tourizm ek Kiltir Alain St Ange ki ti fer sa bann lanons dan Lasanble Mardi pase ler i ti pe reponn kestyon bann manm lo plan son minister an sa ki konsern prezervasyon bann moniman e sit istorik e devlopman kiltirel ek tourizm, parmi lezot size.\nKot i konsern okip bann sit ek moniman pour gard zot dan bon leta, Minis St Ange ti dir ki son minister in deza fer en levanter kler tou bann sit istorik e prezan i bezwen en plan-d-aksyon pour kapab reamenaz bann sit ki’n ganny run down e anmenmtan prepar en plan pour kontinyen mentenir zot.\nMinis i dir sa i en laspe enportan responsabilite e travay departman kiltir. I ti osi fer resorti ki Sesel i bezwen tou son bann sit ek moniman pour li kapab apresye sa ki i ete e anmenmtan anmenn plis latraksyon pour touris.\n«I enportan pour nou Seselwa vin pli konsyan ki sa bann sit i nou leritaz e bann atou pour nou pei,» Msye St Ange ti fer resorti.\nI ti dir Lasanble ki tou distrik i annan zot sit istorik respektiv e se selman an travayan ansanm ki nou pou arive met anvaler e devlop potansyel sa bann sit.\nI ti fer remarke ki departman kiltir pou bezwen reget bidze neseser pour mentenir bann sit istorik nou pei.\n«Bann ki annan en valer komersyal nou pou bezwen fer zot debout lo zot menm e bann ki zis bann moniman istorik nou bezwen kapab planifye en progranm mentenans ki akseptab pour asire ki sa bann atou istorik nou pei zot toultan byen ganny prezerve,» Msye St Ange ti dir.\nMinis St Ange ti osi dir ki son minister pe osi kontinyen travay avek bann diferan gouvernman etranze, sirtou bann ki annan serten konneksyon avek sa bann sit ou moniman, pour vwar ki mannyer pour develop bann korperasyon neseser pour kapab ganny finansman pour zot reparasyon ek mentenans.\nMinis ti note ki Lafrans par egzanp i annan konneksyon avek simityer Bel Air kot plizyer Franse in antere e resaman dan kad sa demars, Minis St Ange ti anmenn lanbasader Franse, Philippe Delacroix, vizit sa simityer.\nMsye St Ange i dir son minister i annan en responsabilite anver Sesel e pep Seselwa pour mentenir sa ki nou annan e asire ki zot valer istorik i ganny prezerve.\nMinis St Ange ti osi eksplik rol Fondasyon Leritaz Sesel ki ti ganny kree anba Minister Kiltir pour administre kat sit selman e sa se Domaine de Val des Près, La Plaine St Andre, sit trezor La Buse Bel Ombre e Mission. Me Msye St Ange in dir ki progranm reamenazman ki son minister pe fer pe ganny revwar e lezot sit pou ganny azoute anba sa fondasyon.\nMinis ti fer resorti ki son minister pe osi get dan posibilite travay avek Minister Ledikasyon pour devlop bann klib leritaz dan bann lekol e Bord Tourizm pou osi travay lo bann nouvo liv ki pou enkli tou bann atou istorik e kiltirel pour asire ki viziter dan nou pei zot konnen egzakteman kote pour trouv sa bann latraksyon.\n«Plan Minister Tourizm ek Kiltir se pour deblok potansyel kiltirel nou pei e tou nou dimoun,» Msye St Ange ti dir.\nI ti azoute ki son minister, etan enn ki vizib, pou asosye kiltir a tou demars tourizm e sa pou ed nou met kiltir a lavan pour anmenn plis benefis pour bann ki konsider zot koman artis, group ek zanmi sekter kiltirel nou pei.\nI ti fer resorti ki Konsey Nasyonal pour Lar, Fondasyon Leritaz Sesel pe ansanm revwar sa maryaz ant tourizm ek kiltir. I ti osi note ki en plan devlopman pa fer ozordi pour demen me son minister i bezwen travay avek bann profesyonnel dan sa sekter pour fer evolye nou sityasyon kiltirel vizavi nou sityasyon tourizm e se apre ki nou a dan en pli bon pozisyon pour tras en plan lon-term.\nAn sa ki konsern demars sa minister pour ankouraz plis zenn pour pran en karyer dan domenn kiltirel, Msye St Ange ti dir ki departman kiltir i bezwen vin pli vizib pour montre sa ki i annan pour ofer e sa in deza ganny fer resorti dan plan stratezik departman kiltir 2011-2015 e anplis ki sa, i osi annan proze pour revwar lekol ladans, teat ek lanmizik e sa i atraver en pli gro proze apele Vilaz Lar ki deza pe ganny konsidere.


Lapolis in raporte ki I pe fer lanket dan ka kot 8 laklas in ganny kase ozordi grandmaten kot lekol primer Perseverance. 4 parmi sa 8 laklas i trouve lo premye letaz tandis ki sa 4 lezot I ater lo (ground floor). Sa kin ganny raporte vole ziska prezan I en televizyon, en “speaker” avek serten sonm larzan.\nDapre levidans ranmase ziska prezan ti annan omwen 5 a 6 dimoun kin enplike dan sa lensidan ki lapois ti ganny enformen lo la ver 2:20 bomaten.\nAntretan ki lanket I an progre, lapolis pe demann nenport endividi ki annan lenformasyon kredib lo sa ka vol pour kontakte 4288000 oubyen CID.\nEn zonm nasyonalite Endyen aze 27 an in prezimen pann Corgate Estate ozordi apremidi. Sa zonm kin Sesel pou 3 an ti travay dan sa laboutik kot son lekor ti ganny trouve anpandan dan sa sou distrik Mont Fleuri.\nDapre rapor i tin fek retroun Sesel apre 3 semenn kin In fer dan Lenn.\nI ti ganny sertifye mor ver 3:40 par patolozis\nLanket I kontinnyen antretan ki lapolis I esper rezilta letopsi pou determin sirkonstans otour e osi lakoz ekzakt son lanmor.


Moman Kreativite i asir relev artistik | Ministry of Youth Sports & Culture\nHome - news - Moman Kreativite i asir relev artistik\nMoman Kreativite i asir relev artistik\nMoman Kreativite, sa konkour artistik enterskoler dan kad Festival Kreol, i permet bann zanfan dekouver e devlop zot talan dan diferan lar tel ki lanmizik, sanson, ladans, lapoezi, kont animen ek teat.\nSanmdi ek yer, bann zenn artis sorti dan bann lekol primer, segonder e pos segonder ki’n venker ou finalis sa konpetisyon sa lannen, ti demontre zot talan dan de spektak diferan ki ti fer dan Sant Konferans Enternasyonal (ICCS).\nSa lannen, bann zenn ti’n deside pour santre zot diferan konpozisyon otour kanpanny pour reanmenn bann valer moral dan nou sosyete atraver progranm ‘Valer pour mwan, valer pour nou tou’. Sa ti evidan atraver bann tenm ki zot in eksplwate parey responsabilite, lonnekte, solidarite, lapartaz ek respe pour nou prop lekor e pour lezot.\nAnmenmtan, zot in montre ki i enportan pour reanmenn nou bann leritaz Kreol ek Seselwa parey konsonm manze tradisyonnel e fer legzersis, pour nou kapab viv en lavi sen e vin en nasyon an bonn sante. Bann zenn artis, sirtou en gran kantite zenn mizisyen, in montre ki atraver sa transmisyon leritaz, zot kapab asir relev dan lar Seselwa.\nParey zot in dir zot menm dan zot bann diferan morso, zot pa en zenerasyon perdi e sosyete i kapab depan lo zot pour gard zot promes pour reste porter nou leritaz.\n«Dife ki nou’n alimen pa pou tennyen […]. Nou pa les revolisyon detri nou tradisyon, ni menm nou fondasyon ki’n kre nou nasyon», parol en sanson ti dir.\nBann portre ki akonpanny lartik i montre serten bann performans pandan Moman Kreativite.\nPrevious: Kassav i fer vibre kiltir kreol dan Stad Popiler\nNext: Pei Losean Endyen i koz lo zot ladans tradisyonnel


Propriyeter diskotek Katiolo Simon Esparon i mor dan en lensidan vol kot son lakour\nEmail Us: info@seypolice.sc webmail\nLast modified on Wednesday, 25 October 2017 06:54\nSimon Esparon, propriyeter diskotek Katiolo, in mor apre ki in toufe swivan en lensidan vol yer granmaten kot son lakour, Anse Faure dan distrik Anse Aux Pins. Lakour Msye Esparon i trouve pa tro lwen avek diskotek Katiolo ki i ti konstrir plis ki 40-an pase. Lapolis in ouver en lanket pour konn sirkonstans lanmor Msye Esparon e portparol sa lafors, Msye Jean Toussaint, in dir avek medya ki letopsi lo lekor Msye Esparon in fini ganny fer e rezilta i montre ki i’n toufe. Msye Toussaint in dir ki lanmor Msye Esparon, aze 67-an, pe ganny kategorize konman en ka mert.\n«Sa lensidan ki’n arive bomaten (yer bomaten) Anse Faure i enn ki lapolis pe donn tou son merit. I en lensidan ki pe ganny trete tre seryezman,» i ti dir. Pour montre merit ki pe ganny donnen avek sa ka, letopsi in fini ganny fer lo lekor Msye Esparon e rezilta lakoz son lanmor se ki in toufe.\n«I posib ki son labous in ganny peze a en serten pwen akoz dapre konpran i annan serten mark obor son labous e i pa mark blesir parey en dimoun ki’n ganny tape,» i ti dir. Msye Toussaint ti eksplike ki dapre rapor, ti annan trwa zonm dan mask ki’n antre dan lakaz sa viktim ek son madanm avek lentansyon pour vin rod larzan.\n«Sa lensidan in ariv anviron 3er bomaten me lapolis ti ganny enformen formelman ver 5er38 bomaten e deswit konman sa in ganny raporte lapolis Anse Aux Pins ti premye pour ariv kot sa landrwa. Sa ki nou’n kapab konstate son madanm ti’n ganny anmare, son lanmen ek son lipye, e osi son labous. I’n ganny latansyon medikal apre in ganny large,» i ti dir. Msye Toussaint ti fer resorti ki plizyer younit enterdepartmantal pe travay lo sa ka.\nI ti dir ki lapolis pe ranmas plis lenformasyon posib e si i annan okenn devlopman signifikan ki lapolis i santi i bezwen kominik avek lamas popilasyon, se sa ki lapolis pour fer. In osi lans lapel avek nenport manm piblik ki annan serten lenformasyon pour vin devan pour ede fer lanket bouz pli vit. Msye Esparon i dezyenm dimoun dan lespas de semenn ki mor dan bann sirkontans ki lapolis pe tret konman mert. Premye ka i konsern Derick Gill, aze 46-an, ki ti mor dan lannwit Dimans le 15 Oktob, Praslin. I deza annan en sispe lo rimann e i ekspekte re-aparet ankour le 30 Oktob.\nLapolis i ekspekte anmenn sarz kont li letan i pas an kour.\nAntretan, lapolis in konfirmen ki lekor en zonm etranze in ganny trouve pe flote yer dan lanmer dan rezyon lotel New Emerald Cove, Praslin. Sa lekor ti ganny ranmase e sertifye mor par dokter kot lopital Baie Ste Anne. Lekor sa zonm in fini ganny idantifye par son fanmir ki ti avek li Praslin pour vakans. Lanket pe ganny fer an atandan rezilta letopsi pour etabli lakoz lanmor sa zonm Franse.


Lasanble Nasyonal i aprouv mosyon laprantisaz Konstitisyon atraver ledikasyon sivik dan lekol\nPandan dezyenm sesyon Lasanble Nasyonal pour sa trwazyenm term yer, Lasanble ti ekout e debat lo en mosyon prezante par manm pour Baie St Anne, Praslin Onorab Churchill Gill ki pe demande ki gouvernman i fer laprantisaz Konstitisyon pli o profon dan lekol anba ledikasyon sivik.\n28 manm ti vot an faver sa mosyon ki vedir ki desizyon lasanble ti inanim.\nOnorab Gill ti prezant son mosyon an dizan ki gouvernman atraver Minis Ledikasyon i etidye tou mwayen posib pour Sesel konmans enkilke konnesans nou Konstitisyon pli o profon dan tou lekol dan Sesel.\nI ti dir ki lobzektif sa mosyon se ki dan lavenir pros nou ava pe kree garanti dan nou pei e ki i ava annan en gran lafyerte annan en nouvo zenerasyon ki pli edike lo konteni lalwa siprenm Sesel.\n« Nou bezwen angaz nou ek nou lenstitisyon dan sa demars pour asire ki sa size konstitisyon i en deba tre serye e prodiktiv pour ki enn fwa pour tou lalwa siprenm pei ava annan son vre plas dan nou sosyete. Nou bezwen en langazman serye e konpreansiv ».\nMsye Gill ti osi detay bann sapit ek seksyon Konstitisyon ki tou dimoun i devret konnen avan ki manm pour La Digue Noline Sophola ti segonn sa mosyon.\nPlizyer manm Lasanble ti entervenir lo sa mosyon enkli Wavel Woodcock, Bernard Georges, Audrey Vidot, Sebastien Pillay e Charles De Commarmond e agree ki laprantisaz ledikasyon sivik i enportan pour tou sitwayen.\nZot ti eksprimen ki sa mosyon i annan son merit e ki i enportan anver devlopman nou demokrasi e ankouraz nou pep pour inifye e selebre en lafyerte patriotik.\nBasil Hoareau ti osi entervenir e met lanfaz lo prepar bann zenn pour vin bann lider dan lefitir.\nI ti dir ki i enportan pour ekspoz zot avek konstitisyon pour ki zot konpran pa zis zot bann drwa ek responsabilite, me osi ki mannyer zot kapab viv sa Konstitisyon toulezour.\nI ti azoute ki bi sa mosyon i pour garanti ki bann zenn i annan respe pour Konstitisyon enkli son bann provizyon e ki alafen zot pou konpran drwa lezot dan zot zalantour.\nI ti konklir ki bann problenm tel ki bann zenn ki refize pran zot responsabilite dan en konteks ekonomik ek sosyal e lezot tel ki bullying i kapab ganny adrese si bann etidyan i konpran Konstitisyon vi ki zot pou konpran drwa lezot etidyan.\nDan son lentervansyon, lider lopozisyon dan Lasanble Nasyonal Wavel Ramkalawan ti fer resorti ki i annan en febles lo lapar leta vi ki i difisil pour manm piblik ganny akse avek en kopi Konstitisyon menm si zot annan lentansyon aste enn e osi lefe ki bann kopi Konstitisyon ki ganny distribye avek manm Lasanble Nasyonal i swa ranpli avek fot ou enkonplet. Lo sa loptik, i ti dir ki i swete ki biro Prokirer Zeneral (Attorney General) i fer Lasanble ganny en kopi. I ti met lanfaz lo fer Konstitisyon pli aksesib pour tou dimoun pour ki Seselwa i konn listwar Sesel e konn zot drwa pour ki zot kapab egzers sa bann drwa.\nLoter mosyon Onorab Churchill Gill ti remersye tou manm Lasanble pour zot lentervansyon e dir ki sa deba i enn ki istorik. I ti termin son ladres an dizan ki sinifikasyon sa mosyon i annan en lenpak nasyonal ki pou ede ranforsi bann bon pratik parmi tou bann Seselwa.


Prezidan Parti i dir tenir Faure pour Sesel\nDan son rankont ki kontinyen dan bann distrik pandan wikenn, Prezidan Parti Lepep Msye Vincent Meriton, akonpanyen par son Sekreter Zeneral Madanm Macsuzy Mondon e depite Sekreter Zeneral Msye Simon Gill, pe demann tou bann manm Parti pour tenir Prezidan Larepiblik Msye Danny Faure.\nMsye Meriton i dir ki travay ki pe ganny fer dan Gouvernman i pour benefis tou Seselwa. I osi benefisye an gran parti tou manm e siporter Parti Lepep. Sa sistenm an plas se sistenm sa Parti met an plas an 1977.\n40 an pase, se sa Parti ki ti entrodwir ledikasyon ek lasante gratwit, welfer e servis sosyal, lozman pour sak fanmir Seselwa, pansyon ek sekirite sosyal, devlopman e servis pour anmenn progre pour sak sitwayen Seselwa, parmi tou lezot.\nDepi 40 an pase ziska ozordi, napa nanryen ki lopozisyon ki’n fer. Alor i dan lavantaz Parti Lepep pour siport sa Gouvernman anba direksyon Msye Faure. Malgre ki koabitasyon i ant Gouvernman ek LDS, Parti Lepep i respekte e onor sa nouvo sitiasyon politik.\nI en loporinite inik pour Sesel progrese lo nivo demokratik, e menm gouvernans. Ozordi i annan konsiltasyon e ki bon pour Sesel. Parey Msye Faure in dir sa ki bon pour Sesel i pran, me sa ki pa bon i pa pran.\nAlor siporter e manm Parti Lepep merit travay pli dir, kontribye dan zot lanplwa, kontribye dan zot kominote, e o nivo zot parti pour donn en koudmen fer Sesel vin pli modern, stab e prospere.\n13an, depi 1964 ziska 1977, nou Parti ti lite- atraver lamars e miting politik pour rod drwa pour nou sitwayen. Nou ti demann lendepandans. Nou ti oule batir nou pei nou menm. Nou ti met dimoun premye. Nou ti oule en pei, en Gouvernman pour lepep e par lepep.\nNou’n reisi. E nou pou touzour tenir sa prensip.\n5 zen i en dat dan nou listwar, e en dat memorab. Nou sikse se gras a 5 Zen me nou bezwen konpran desizyon difisil Prezidan Faure pour tir li koman en konze piblik. Me listwar pa efase. Parey Msye Meriton i kontinyelman dir, nou Parti in pas atraver bokou sok. Me nou reste pli for e pli popiler. Nou reste lafors en parti politik, e nonpa 4 parti politik parey LDS.\nAvek Prezidan Faure, en zanfan Lepep a la tet Gouvernman, keksoz pe sanze. Nou pei pe kontinyen al delavan.\nNou Parti i fer fas avek bokou kalomni e latak. Nou bann dimoun i ganny imilye e ensilte par zot oponan, sirtou dan Lasanble Nasyonal. Me sa bann keksoz pe fer nou for. Pe fer nou rezilyan. Parey filozofi lavi, sa ki pa touy nou i fer nou pli determinen pour ariv ver nou desten.\nPa zis lopozisyon ki annan en bi. Parti Lepep i annan son bi. Nou annan vizyon. Nou solid lo sa direksyon ki nou pe trase.\nSeselwa i ankor krwar dan nou prensip. Zot ankor krwar ki Parti Lepep i relevan dan zot lavi. Zot bezwen nou Parti pour reste la.\nSesel an 2018 pou kontinyen tann koze lo Parti Lepep. Alegasyon i parey delo lo fey sonz. Zot pou kontinyen tann sa ki bon lo nou Parti. Nou pou debout avek en kouraz an 2018 pour dir avek lopozisyon, kile e les nou Parti kontinyen travay avek plis determinasyon pour asir en lavenir pli prosper pour pep Seselwa.